62023CJ0499
BREITHIÚNAS NA CÚIRTE (an Dara Dlísheomra)
13 Samhain 2025 (
*1
)
(Mainneachtain stáit ina chuid oibleagáidí a chomhlíonadh – Saorghluaiseacht earraí – Airteagal 35 CFAE – Srianta cainníochtúla ar onnmhairiú – Bearta comhéifeachta – Ábhair fhoirgníochta – Oibleagáid onnmhairí a thuairisciú – Ceart réamhcheannaigh an Stáit – Airteagal 36 CFAE – Údar – Slándáil phoiblí – Soláthar ábhar foirgníochta le haghaidh bonneagair chriticiúla – Rialú ar onnmhairí go tríú tíortha – Inniúlacht eisiach an Aontais – Comhbheartas tráchtála – Rialachán (AE) 2015/479 – Comhchóras is infheidhme maidir le honnmhairí – Treoir (AE) 2015/1535 – Nós imeachta chun faisnéis a sholáthar i réimse na rialachán teicniúil agus na rialacha maidir le seirbhísí na Sochaí Faisnéise)
I gCás C‑499/23,
IMEACHTAÍ mar gheall ar mhainneachtain in oibleagáid a chomhlíonadh faoi Airteagal 258 CFAE, a tionscnaíodh an 4 Lúnasa 2023,
an Coimisiún Eorpach, dá ndéanann G. Gattinara agus K. Talabér-Ritz, i gcáil Gníomhairí, ionadaíocht,
iarratasóir,
v
an Ungáir, dá ndéanann M. Z. Fehér agus K. Szíjjártó, i gcáil Gníomhairí, ionadaíocht,
cosantóir,
tugann AN CHÚIRT (an Dara Dlísheomra),
agus í comhdhéanta mar seo a leanas: K. Jürimäe, Uachtarán Dlísheomra, K. Lenaerts, Uachtarán na Cúirte Breithiúnais, ag feidhmiú mar Bhreitheamh den Dara Dlísheomra, M. Gavalec (Rapóirtéir), Z. Csehi agus F. Schalin, Breithiúna,
Abhcóide Ginearálta: M. Szpunar,
Cláraitheoir: C. Di Bella, Riarthóir,
ag féachaint don nós imeachta i scríbhinn agus i ndiaidh éisteacht an 6 Samhain 2024,
tar éis éisteacht le Tuairim an Abhcóide Ghinearálta ag éisteacht an 6 Feabhra 2025,
an Breithiúnas seo a leanas:
Breithiúnas
1
Lena iarratas, iarrann an Coimisiún Eorpach ar an gCúirt a dhearbhú, trí nós imeachta maidir le honnmhairiú amhábhar agus ábhar foirgníochta, gur mhainnigh an Ungair sna hoibleagáidí a chomhlíonadh atá uirthi de réir:
–
Airteagail 35 agus 36 CFAE,
–
Airteagal 2(1) CFAE, arna léamh i gcomhar le hAirteagal 3(1)(e) CFAE agus
–
Airteagal 5(1) agus Airteagal 6(1) de Threoir (AE) 2015/1535 ó Pharlaimint na hEorpa agus ón gComhairle an 9 Meán Fómhair 2015 lena leagtar síos nós imeachta chun faisnéis a sholáthar i réimse na rialachán teicniúil agus na rialacha maidir le seirbhísí na Sochaí Faisnéise (IO 2015 L 241, lch. 1).
An dlí lena mbaineann
An dlí idirnáisiúnta
2
Trí Chinneadh 94/800/CE ón gComhairle an 22 Nollaig 1994 a bhaineann leis na comhaontuithe ar thángthas orthu faoi Bhabhta Uragua de na caibidlíochtaí iltaobhacha (1986-1994) a thabhairt i gcrích thar ceann an Chomhphobail Eorpaigh, i ndáil le hábhair a thagann faoina inniúlacht (IO 1994 L 336, lch. 1), d’fhormhuinigh Comhairle an Aontais Eorpaigh an Comhaontú lena mbunaítear an Eagraíocht Dhomhanda Trádála (EDT), arna shíniú i Marrakech an 15 Aibreán 1994 agus na comhaontuithe atá in Iarscríbhinní 1 go 3 den Chomhaontú sin, a bhfuil an Comhaontú Ginearálta um Tharaifí agus Trádáil 1994 ina measc (IO 1994 L 336, lch. 11, ‘CGTT 1994’).
3
Foráiltear don mhéid seo a leanas in Airteagal XI de CGTT 1994, dar teideal ‘Deireadh a chur go ginearálta le srianta cainníochtúla’:
‘(1) Ní cuirfidh nó coinneoidh aon pháirtí conarthach i bhfeidhm toirmisc nó srianta seachas custam, cánacha nó eile ar tháirge de thionscnamh críche Páirtí Chonarthaigh eile a onnmhairiú, nó ar tháirge le haghaidh críche Páirtí Chonarthaigh eile a allmhairiú nó a dhíol ar mhaithe le honnmhairiú, bíodh sin trí cuótaí, ceadúnais allmhairithe nó onnmhairithe nó aon bheart eile.
(2) Ní bheidh feidhm maidir leis na cásanna seo a leanas ag forálacha an chéad Airteagail:
(a)
toirmisc nó srianta ar onnmhairiú arna gcur i bhfeidhm go sealadach chun easpa chriticiúil táirgí bia nó táirgí eile atá fíor-riachtanach don páirtí conarthach is onnmhaireoir a chosc nó a fhuascailt;
[...]’
[Aistriúchán neamhoifigiúil]
Dlí an Aontais Eorpaigh
Treoir 2008/114/CE
4
Aisghaireadh Treoir 2008/114/CE ón gComhairle an 8 Nollaig 2008 maidir le bonneagair chriticiúla Eorpacha a shainaithint agus a ainmniú agus maidir le measúnú a dhéanamh an gá cosaint na mbonneagar sin a fheabhsú (IO 2008 L 345, lch. 75), is infheidhme ratione temporis maidir leis an gcás seo, le héifeacht an 18 Deireadh Fómhair 2024, trí Threoir (AE) 2022/2557 ó Pharlaimint na hEorpa agus ón gComhairle an 14 Nollaig 2022 (IO 2022 L 333, lch. 164). Leagtar amach an méid seo a leanas in aithrisí 3 agus 5 de Threoir 2008/114:
‘(3)
I mí na Nollaig 2005, d’iarr an Chomhairle “Ceartais agus Gnóthaí Baile” ar an gCoimisiún dréachtchlár Eorpach le haghaidh bonneagair ríthábhachtacha a chosaint (EPCIP) a thíolacadh agus chinn sí nár mhór cur chuige uile-ghuaise a bheith mar bhunús leis an gclár sin agus tosaíocht á tabhairt don chomhrac i gcoinne bhagairt na sceimhlitheoireachta. Cuirtear san áireamh leis an gcur chuige sin rioscaí de dhéanamh an duine, bagairtí teicneolaíochta agus tubaistí nádúrtha a bhíonn ann agus bonneagair chriticiúla á gcosaint, ach tugtar tosaíocht do bhagairt na sceimhlitheoireachta.
[...]
(5)
Is í an Treoir seo an chéad chéim de chur chuige de réir a chéile trína bhféachtar leis [na bonneagair chriticiúla Eorpacha] a shainaithint agus a ainmniú agus measúnú a dhéanamh an gá a gcosaint a fheabhsú. Dírítear leis an Treoir seo ar earnáil an fhuinnimh agus ar earnáil an iompair agus níor mhór athbhreithniú a dhéanamh uirthi ar mhaithe le measúnú a dhéanamh ar na héifeachtaí agus measúnú a dhéanamh an gá hearnálacha eile a chur lena raon feidhme go háirithe in earnálacha na teicneolaíochta faisnéise agus cumarsáide (TFC).’
5
Foráiltear don mhéid seo a leanas le hAirteagal 2 den Treoir sin:
‘Chun críocha na Treorach seo, tá feidhm ag na sainmhínithe seo a leanas:
(a)
ciallaíonn “bonneagar criticiúil” pointe, córas nó cuid de, atá sna Ballstáit, is riachtanach é nó í d’fheidhmeanna beo na sochaí, sláinte, sábháilteacht, slándáil agus dea-bhail eacnamaíoch agus sóisialta saoránach a choinneáil agus a n‑imreofaí tionchar mór ar Bhallstát de dheasca na teipe ar an feidhmeanna sin lena mbacadh nó lena scriosadh;
(b)
ciallaíonn “bonneagar criticiúil Eorpach” nó “BCE” bonneagar criticiúil atá sna Ballstáit a n‑imreofaí tionchar mór ar dhá Bhallstát ar a laghad lena mbacadh nó lena scriosadh. Measúnaítear méid an tionchair sin de réir critéir trasearnála. Áirítear ann na héifeachtaí a bhíonn ann de bharr cleithiúnas trasearnála ar bhonneagair eile;
[...]’
6
Foráiltear le hAirteagal 3(1) den Treoir sin, ar Airteagal é dar teideal ‘Sainaithint BCE’:
‘I gcomhréir leis an nós imeachta dá dtagraítear in Iarscríbhinn III, sainaithneodh gach Ballstát BCE féideartha trína gcomhlíontar na critéir trasearnála agus earnála agus atá i gcomhréir leis na sainmhínithe arna leagan amach in Airteagal 2(a) agus (b).
Ar a n‑iarratas, d’fhéadfadh an Coimisiún cabhrú leis na Ballstáit le BCE féideartha a shainaithint.
D’fhéadfadh an Coimisiún aird na mBallstát lena mbaineann a tharraingt ar bhonneagair chriticiúla is inmheasta go bhfuil sé i gcomhréir leis na critéir lena ainmniú mar BCE.
Beidh ar gach Ballstát agus ar an gCoimisiún leanúint de BCE féideartha a shainaithint.’
[Aistriúchán neamhoifigiúil]
Treoir 2015/1535
7
Foráiltear don mhéid seo a leanas in Airteagal 1(1) de Threoir 2015/1535:
‘Chun críocha na Treorach seo, beidh feidhm ag na sainmhínithe seo a leanas:
(a)
ciallaíonn “táirge” aon táirge arna mhonarú go tionsclaíoch agus aon táirge talmhaíochta, lena n‑áirítear táirgí éisc;
[...]
(c)
ciallaíonn “sonraíocht theicniúil” sonraíocht atá i ndoiciméad ina leagtar síos na saintréithe riachtanacha nach mór a bheith ag táirge, amhail leibhéil cháilíochta, feidhmíocht, sábháilteacht nó toisí, lena n‑airítear na ceanglais is infheidhme maidir leis an ainm faoina ndíoltar an táirge, an téarmaíocht, siombailí, tástáil agus modhanna tástála, pacáistiú, marcáil nó lipéadú agus nósanna imeachta um measúnú comhréireachta.
Baineann na focail “sonraíocht theicniúil” freisin modhanna agus próisis táirgeachta a úsáidtear i leith táirgí talmhaíochta, dá dtagraítear sa dara fomhír d’Airteagal 38(1) CFAE, agus i leith táirgí atá ceaptha lena gcaitheamh ag an duine nó ag ainmhithe, táirgí míochaine, mar a shainmhínítear iad in Airteagal 1 de [Threoir 2001/83/CE ó Pharlaimint na hEorpa agus ón gComhairle an 6 Samhain 2001 maidir leis an gcód Comhphobail a bhaineann le táirgí íocshláinte lena n‑úsáid ag an duine (IO 2001 L 311, lch. 67 chomh maith le modhanna agus próisis táirgeachta a bhaineann le táirgí eile, i gcás ina mbeidh tionchar acu sin ar a saintréithe;
(d )
ciallaíonn “ceanglais eile” ceanglas, seachas sonraíocht theicniúil, a fhorchuirtear maidir le táirge ar chúiseanna maidir, inter alia, le tomhaltóirí agus an comhshaol a chosaint agus a bhaineann lena shaolré i ndiaidh a churtha ar an margadh, ar nós a coinníollacha úsáide, athchúrsála, athúsáide nó diúscartha i gcás inar féidir tionchar mór a imirt trí na dálaí sin ar chomhdhéanamh nó cineál táirge nó ar a mhargú;
[...]
(g )
ciallaíonn “dréachtrialachán teicniúil” téacs sonraíochta teicniúla, nó téacs ceanglais nó rialach eile maidir le seirbhísí, lena n‑áirítear forálacha riaracháin, a tharraingítear suas d’fhonn é a leagan síos nó ar deireadh d’fhonn é a tharraingt suas mar rialachán teicniúil agus atá ag céim ullmhúcháin i gcás inar féidir fós leasuithe substaintiúla a dhéanamh air.’
8
Foráiltear le hAirteagal 5(1) den Treoir sin:
‘Faoi réir Airteagal 7, cuirfidh na Ballstáit aon dréachtrialachán teicniúil in iúl don Choimisiún láithreach, ach amháin i gcás trasuímh iomlán simplí ar dhlí idirnáisiúnta nó Eorpach, agus sa chás sin is leor faisnéis shimplí maidir leis an dlí ábhartha; tuairisceoidh siad don Choimisiún freisin na cúiseanna ar gá rialachán teicniúil den sórt sin a bhunú, ach amháin má tá na cúiseanna sin soiléir cheana féin ón dréacht.
I gcás inarb iomchuí, agus mura mbeidh sé seolta cheana féin le teachtaireacht roimh ré, déanfaidh na Ballstáit téacs na bhforálacha bunúsacha reachtacha nó rialála lena mbaineann go príomha agus go díreach a chur in iúl don Choimisiún ag an am céanna, más rud é go mbeidh eolas ar an téacs sin riachtanach chun measúnú a dhéanamh ar impleachtaí an dréachtrialacháin theicniúil.
Cuirfidh na Ballstáit an dréachtrialachán teicniúil in iúl don Choimisiún arís faoi na coinníollacha a leagtar amach sa chéad fhomhír agus sa dara fomhír den mhír seo má dhéanann siad athruithe ar an dréacht a bhfuil sé d’éifeacht acu a raon feidhme a athrú go suntasach, an t‑amchlár a beartaíodh i dtosach don chur chun feidhme a ghiorrú, sonraíochtaí nó ceanglais a chur leis, nó na ceanglais a dhéanamh níos sriantaí.
[...]
Cuirfidh an Coimisiún an dréachtrialachán teicniúil agus na doiciméid go léir a chuirfear faoina bhráid faoi bhráid na mBallstát eile láithreach; féadfaidh sé freisin an dréacht a chur faoi bhráid an choiste dá dtagraítear in Airteagal 2 den Treoir seo agus, i gcás inarb iomchuí, faoi bhráid an choiste atá inniúil sa réimse i gceist, le haghaidh tuairime.
[...]’
9
Foráiltear don mhéid seo a leanas le hAirteagal 6 den Treoir sin:
‘(1)   Cuirfidh na Ballstáit glacadh an dréachtrialacháin theicniúil siar ar feadh 3 mhí ón dáta a bhfaighidh an Coimisiún an teachtaireacht dá dtagraítear in Airteagal 5(1).
[...]
(7)   Ní bheidh feidhm ag fomhíreanna 1 go 5 inarb amhlaidh na cásanna a leanas do Ballstát:
(a)
ar chúiseanna práinneacha, mar gheall ar chúinsí tromchúiseacha nárbh fhéidir a thuar a bhaineann le cosaint sláinte duine nó ainmhithe, le leasú plandaí nó le slándáil agus, , i gcás rialacha maidir le seirbhísí, ar mhaithe, leis an mbeartas poiblí, go háirithe cosaint mionaoiseach, ní mór dó rialacháin theicniúla a ullmhú in achar ama an‑ghearr chun iad a ghlacadh agus a chur i bhfeidhm láithreach, gan comhairliúchán a bheith féideartha; nó
(b)
ar chúiseanna práinneacha mar gheall ar chúinsí tromchúiseacha a bhaineann le slándáil agus sláine an chórais airgeadais a chosaint, go háirithe le taisceoirí, infheisteoirí agus árachaithe a chosaint, ní mór dó rialacha maidir le seirbhísí airgeadais a ghlacadh agus a chur i bhfeidhm láithreach.
Sonróidh an Ballstát, sa teachtaireacht dá dtagraítear in Airteagal 5, na forais is údair le práinn na mbeart i gceist. Tabharfaidh an Coimisiún a chuid tuairimí faoin teachtaireacht a luaithe agus is féidir. Glacfaidh sé gníomh iomchuí i gcásanna in mbainfear úsáid míchuí as an nós imeachta sin. Coinneoidh an Coimisiún Parlaimint na hEorpa ar an eolas.’
[Aistriúchán neamhoifigiúil]
Rialachán (AE) 2015/479
10
Leagtar amach an méid seo a leanas in aithrisí 3 go 6 de Rialachán (AE) 2015/479 ó Pharlaimint na hEorpa agus ón gComhairle an 11 Márta 2015 maidir le comhrialacha le haghaidh onnmhairí (IO 2015 L 83, lch. 34):
‘(3)
Ba cheart comhrialacha a leagan síos le haghaidh onnmhairí ón Aontas.
(4)
Tá onnmhairí nach mór léirscaoilte go hiomlán sna Ballstáit go léir. Dá bhrí sin, is féidir glacadh leis mar phrionsabal de chuid an Aontais nach bhfuil onnmhairí go tríú tíortha faoi réir aon sriain chainníochtúil, faoi réir na n‑eisceachtaí dá bhforáiltear sa Rialachán seo agus gan dochar do bhearta den sórt sin a d’fhéadfadh Ballstáit a ghlacadh i gcomhréir leis an gConradh.
(5)
Ba cheart é a chur in iúl don Choimisiún má mheasann Ballstát go bhféadfadh bearta cosanta a bheith riachtanach mar thoradh ar fhorbairtí neamhghnácha ar an margadh.
(6)
Ní mór scrúdú a dhéanamh ar leibhéal an Aontais, go háirithe ar bhonn aon fhaisnéise den sórt sin, ar théarmaí agus coinníollacha onnmhairí, ar threochtaí onnmhairí, ar ghnéithe éagsúla na staide eacnamaíche agus tráchtála, agus ar na bearta a bheidh le glacadh, más ann dóibh.’
11
De réir Airteagal 1 den Rialachán sin, dar teideal ‘Bunphrionsabal’:
‘Beidh onnmhairí táirgí ón Aontas go dtí tríú tíortha saor, is é sin le rá, ní bheidh siad faoi réir aon sriain chainníochtúil, cé is moite de na srianta sin a chuirfear i bhfeidhm i gcomhréir leis an Rialachán seo.’
12
Tá Airteagal 5 go 7 i gCaibidil III den Rialachán sin, dar teideal ‘Prionsabail ghinearálta’. Leagtar amach in Airteagal 5 sin:
‘(1)   I dtreo is go seachnófar cás géibheannach mar gheall ar easpa táirgí riachtanacha, nó d’fhonn cás den sórt sin a leigheas, agus nuair is gá idirghabháil a dhéanamh láithreach chun leasa an Aontais, féadfaidh an Coimisiún, ag gníomhú dó ar iarraidh ó Bhallstát nó ar a thionscnamh féin, agus ag cur cineál na dtáirgí agus gnéithe áirithe eile na n‑idirbheart i dtrácht san áireamh, féadfaidh sé onnmhairiú táirge a chur faoi réir údarú onnmhairithe a thabhairt ar aird, agus rialófar deonú an údaraithe sin leis na forálacha sin a leagfaidh an Coimisiún síos agus beidh sé faoi réir na dteorainneacha sin a leagfaidh an Coimisiún síos i gcomhréir leis an nós imeachta scrúdúcháin dá dtagraítear in Airteagal 3(2), nó i gcásanna éigeandála, i gcomhréir le hAirteagal 3(3).
(2)   Tuairisceofar na bearta arna nglacadh do Pharlaimint na hEorpa, don Chomhairle agus do na Ballstáit; beidh feidhm acu láithreach.
(3)   Féadfar na bearta a theorannú d’onnmhairí go tíortha áirithe nó d’onnmhairí ó réigiúin áirithe san Aontas. Ní dhéanfaidh siad difear do tháirgí atá ar an tslí cheana féin chuig teorainn an Aontais.
(4)   I gcás ina n‑iarrfaidh Ballstát ar an gCoimisiún idirghabháil a dhéanamh, déanfaidh an Coimisiún cinneadh de bhun mhír 1, laistigh de 5 lá oibre ar a mhéad ó iarraidh den sórt sin a fháil.
(5)   I gcás ina mbeidh an Coimisiún tar éis gníomhú de bhun mhír 1 den Airteagal seo, cinnfidh sé, tráth nach déanaí ná 12 lá oibre tar éis theacht i bhfeidhm an bhirt a bheidh glactha aige, ar cheart bearta iomchuí a ghlacadh mar a fhoráiltear in Airteagal 6. Más rud é, ag deireadh na sé seachtaine tar éis theacht i bhfeidhm an bhirt, nach bhfuil aon bheart glactha, measfar an beart atá i gceist a bheith cúlghairthe.’
13
Foráiltear don mhéid seo a leanas in Airteagal 6 den Rialachán céanna:
‘(1)   Nuair is gá sin chun leasa an Aontais, féadfaidh an Coimisiún bearta iomchuí a ghlacadh ag gníomhú dó i gcomhréir leis an nós imeachta scrúdúcháin dá dtagraítear in Airteagal 3(2):
(a)
chun cosc a chur ar chás géibheannach teacht chun cinn mar gheall ar easpa táirgí riachtanacha, nó chun cás den sórt sin a leigheas;
(b)
chun a cheadú go gcomhlíonfar gealltanais idirnáisiúnta arna dtabhairt ag an Aontas nó na Ballstáit uile, go háirithe na cinn a bhaineann le trádáil i dtáirgí príomhúla.
(2)   Féadfar na bearta dá dtagraítear i mír 1 a theorannú d’onnmhairí go tíortha áirithe nó d’onnmhairí ó réigiúin áirithe de chuid an Aontas. Ní dhéanfaidh siad difear do tháirgí atá ar an tslí cheana féin chuig teorainn an Aontais.
(3)   Nuair a thabharfar isteach srianta cainníochtúla ar onnmhairí, cuirfear an méid seo go háirithe san áireamh:
(a)
méid na n‑earraí a onnmhairítear faoi chonarthaí arna dtabhairt i gcrích ar ghnáth-théarmaí agus ar ghnáthchoinníollacha roimh bheart cosanta de réir bhrí na Caibidle seo a theacht i bhfeidhm, beart cosanta a chuir an Ballstát lena mbaineann in iúl don Choimisiún i gcomhréir lena dhlíthe náisiúnta;
(b)
an gá gan baint amach na haidhme dar tugadh srianta cainníochtúla isteach a chur i gcontúirt.’
14
Is na focail a leanas atá Airteagal 10 de Rialachán 2015/479, atá i gCaibidil IV de, dar teideal ‘ Forálacha idirthréimhseacha agus críochnaitheacha’:
‘Gan dochar d’fhorálacha eile de chuid an Aontais, ní choiscfidh an Rialachán seo Ballstát ó shrianta cainníochtúla a ghlacadh nó a fhorghníomhú ar onnmhairí ar mhaithe leis an moráltacht phoiblí, leis an mbeartas poiblí nó le slándáil an phobail, ná ó cosaint sláinte agus beatha daoine nó ainmhithe agus plandaí, seoda náisiúnta atá luachmhar nó a mbaineann luach ealaíne, staire nó seandálaíoch leo, nó maoin tionscail agus trádála.’
[Aistriúchán neamhoifigiúil]
Dlí na hUngáire
Foraithne Rialtais Uimh. 402/2021
15
Foráiltear don mhéid seo a leanas i § 1 den a gazdaság újraindítása érdekében meghozandó, az építőipari ellátásbiztonság szempontjából stratégiai jelentőségű nyersanyagok és termékek kivitelével kapcsolatos regisztrációs eljárásról és egyéb intézkedésekről szóló 402/2021 (VII. (VII. 8.) kormányrendelet (Foraithne Rialtais Uimh. 402/2021 (VII. 8.), maidir le nósanna imeachta cláraithe agus bearta eile le glacadh a bhaineann le honnmhairiú amhábhair agus táirgí a bhfuil tábhacht straitéiseach leo do shlándáil an tsoláthartha in earnáil na foirgníochta ar mhaithe leis an ngeilleagar a théarnamh), sa leagan i bhfeidhm ar éag don tréimhse arna socrú sa tuairim réasúnaithe (‘Foraithne Uimh. 402/2021’):
‘(1)   D’fhéadfaí na hamhábhair agus na táirgí a bhfuil tábhacht straitéiseach leo do shlándáil an tsoláthartha in earnáil na foirgníochta dá dtagraítear in Iarscríbhinn I (‘ábhair fhoirgníochta’ le chéile), de réir na heisceachta faoi fhomhír 2
(a) a dhíol nó
(b) a onnmhairiú ón Ungáir thar lear
i ndiaidh a chláraithe (‘tuairisciú’) leis an aire is freagrach as an ngeilleagar intíre (‘an Aire’) agus fáil na tuairisce a admháil.
(2)   Ní bheidh feidhm ag an bhForaithne seo maidir le hábhair fhoirgníochta atá á n‑iompar trí chríoch na hUngáire.’
16
Foráiltear le § 3 den Fhoraithne sin:
‘(1)   Ar fháil na tuairisce, seiceálfaidh an tAire an bhfuil sé i gcomhréir leis na ceanglais nós imeachta faoi § 2.
[...]
(2)   I gcás ina bhfuil an tuairisc i gcomhréir leis na ceanglais nós imeachta dá bhforáiltear in § 2, seolfaidh an tAire an tuairisc, i gcomhthráth leis an bhfaisnéis dá dtagraítear i bhfomhír 1(b), i gcás inarb iomchuí, chuig coimisinéir an rialtais atá freagrach as bearta a chomhordú ó thaobh gheilleagar na foirgníochta (‘an coimisinéir rialtais’), a dhéanfaidh scrúdú, i gcomhairliúchán leis na hairí lena mbaineann, an mbeidh sé de thoradh ar dhíol nó onnmhairiú na n‑ábhar foirgníochta thar lear bac mór a chur ar thógáil, oibriú, cothabháil nó forbairt bhonneagar chriticiúil, nó a dhéanamh nach féidir iad, ar dá réir a chuirtear i mbaol seirbhísí poiblí nó slándáil an tsoláthartha san earnáil fhoirgníochta.
(3)   Laistigh de 7 lá oibre ó sheoladh na tuairisce, cuirfidh coimisinéir an rialtais in iúl i scríbhinn don aire gurb ann do na himthosca dá dtagraítear i bhfomhír 2, a sheasamh faoi na himthosca dá dtagraítear i bhfomhír 2 agus, más ann do na himthosca sin, cuirfidh sé a thuairisc maidir le feidhmiú an chirt réamhcheannaigh agus ar ceannaigh in iúl don aire is freagrach as maoirseacht a dhéanamh ar shócmhainní an Stáit chomh maith; feidhmeoidh an t‑aire ceart réamhcheannaigh agus ceannaigh Stát na hUngáire i gcomhréir leis na rialacha mionsonraithe dá bhforáiltear in § 5.
(4)   Laistigh de 10 lá oibre i ndiaidh fháil na tuairisce, déanfaidh an t‑aire a leanas:
(a)
admhóidh sé i scríbhinn fáil na tuairisce i gcás nár fheidhmigh an t‑aire is freagrach as maoirseacht a dhéanamh ar shócmhainní an Stáit ceart réamhcheannaigh agus ceannaigh Stát na hUngáire;
(b)
i gcás ina bhfeidhmíonn an t‑aire is freagrach as maoirseacht a dhéanamh ar shócmhainní an Stáit ceart réamhcheannaigh agus ceannaigh Stát na hUngáire, cuirfidh sé in iúl don tuairisceoir go bhfuil ceart réamhcheannaigh nó ceannaigh an ábhair fhoirgníochta á fheidhmiú ag Stát na hUngáire, ar a shonraítear sa tuairisc agus cuirfidh sé críoch leis an nós imeachta um thuairisciú; nó
(c)
admhóidh sé fáil na tuairisce i scríbhinn.
(4a)   Beidh an tuairisc agus an admháil fála leis an seachadadh augs cuirfidh an tuairisceoir iad ar fáil don oibreoir nó don eagraí iompair.
[...]’
17
De réir § 6/A den Fhoraithne sin:
‘I gcás nár chomhlíon an tuairisceoir an oibleagáid tuairiscithe dá bhforáiltear san Fhoraithne seo agus nach bhfuil admháil fála aige, gearrfaidh na póilíní agus údaráis cánach agus custaim an Stáit fíneáil riaracháin air is ionann í agus 40 % luach an ábhair fhoirgníochta neamhfhógartha seachas [cáin bhreisluacha (CBL)] nach bhfuil admháil fála ann ina leith.’
18
Is sna focail a leanas atá § 9 den Fhoraithne sin:
‘(1)   Tiocfaidh an Foraithne seo — de réir na heisceachta faoi fhomhír 2 — i bhfeidhm an lá i ndiaidh a fhoilsithe.
(2)   Tiocfaidh § 10 i bhfeidhm ar an 15ú lá i ndiaidh fhoilsiú an Fhoraithne seo.’
19
Foráiltear don mhéid seo a leanas in § 11 d’Fhoraithne 402/2021:
‘Beidh feidhm ag an oibleagáid tuairiscithe dá bhforáiltear in § 2 maidir le hollmhairí i ndiaidh an 15ú lá oibre i ndiaidh theacht i bhfeidhm don Fhoraithne seo.’
20
Foráiltear don mhéid seo a leanas in § 12 den Fhoraithne sin:
‘Tuairiscíodh an dreáchtfhoraithne seo i gcomhréir le hAirteagail 5 go 7 de [Threoir 2015/1535] roimh ré.’
Cinneadh an Rialtais Uimh. 1459/2021
21
Foráiltear don mhéid seo a leanas i mír 2 d’az építésgazdasági intézkedések összehangolásáért felelős kormánybiztos kinevezéséről és feladatairól szóló 1459/2021. (VII. 14.) kormányhatározat (Cinneadh an Rialtais Uimh. 1459/2021 (VII. 14.), maidir le ceapadh agus dualgais an choimisinéir rialtais is freagrach as bearta a chomhordú maidir le geilleagair na foirgníochta:
‘Beidh sé de chúram ar an gcoimisinéir rialtais:
(a)
na bearta a chomhordú maidir le geilleagar na foirgníochta a ghlac an rialtas agus an geilleagar á théarnamh agus an méid a leanas go háirithe:
aa)
An nós imeachta um thuairisciú a bhunú maidir le honnmhairí ábhar fhoirgníochta agus na bearta is gá a chur i bhfeidhm chun ceart réamhcheannaigh agus ceannaigh an Stáit a chur i bhfeidhm;
ab)
an beart tuairiscithe a chur i bhfeidhm a bhaineann le hiompar ábhar foirgníochta,
[...]’
Nós imeachta réamhdlíthíochta
22
An 30 Meitheamh 2021, mar chuid den nós imeachta um thuairisciú dá dtagraítear i dTreoir 2015/1535, thuairiscigh an Ungáir dreáchtfhoraithne rialtais don Choimisiún i leith bearta a ghlacadh leis an ngeilleagar a théarnamh ó thaobh onnmhairiú amhábhar agus na dtáirgí a bhfuil tábhacht straitéiseach leo do shlándáil an tsoláthartha in earnáil na foirgníochta (‘an dréacht tuairiscithe’).
23
An 8 Iúil 2021, ar mhaithe le measúnú a dhéanamh ar an dréacht tuairiscithe i bhfianaise fhorálacha ábhartha dhlí an Aontais, d’iarr an Coimisiún faisnéis sa bhreis ar an mBallstát sin.
24
An lá céanna, foilsíodh Foraithne Uimh. 402/2021 in iris oifigiúil na hUngáire. Ní raibh forálacha na Foraithne sin ar chomhfhocal leis an dréacht tuairiscithe.
25
An 16 Iúil 2021, d’iarr an Coimisiún faisnéis ar an Ungáir faoi fhoilsiú an Fhoraithne sin.
26
An 22 Iúil 2021, chuir an Ballstát sin in iúl don Choimisiún gurbh éagsúil Foraithne Uimh. 402/2021 leis an dréacht tuairiscithe ó thaobh a raon feidhme agus ábhair.
27
Trí litir an 29 Iúil 2021, chuir an Coimisiún in iúl don Bhallstát sin gur mheas sé gurbh ionann dréachtfhoraithne gan a thuairisciú agus cur siar na hoibleagáide glacadh Fhoraithne Uimh. 402/2021 gan a chomhlíonadh, de shárú ar Airteagal 5 agus 6 de Threoir 2015/1535 faoi seach, agus fabht mór nós imeachta lenar cuireadh na rialacha teicniúla náisiúnta ó fheidhm.
28
Ina freagra an 2 Meán Fómhair 2021, thug an Ungáir mar údar le hachtú Fhoraithne Uimh. 402/2021 gan é a thuairisciú roimh ré don Choimisiún go raibh cás práinneach roimhe, i gcomhthéacs phaindéim COVID-19 agus easpa dhomhanda amhábhar a bhí ann dá réir trína ndearnadh difear tromchúiseach d’oibreacha foirgníochta san Ungáir. I dtaca leis sin, mhaígh sí go raibh fáil ar stoic ábhair agus táirgí riachtanacha do shlándáil an tsoláthartha in earnáil na foirgníochta go fóill sa Bhallstát sin agus gurbh fhéidir freastal ar riachtanais intíre le slándáil bonneagar chriticiúil a ráthú.
29
An 23 Meán Fómhair 2021, sheol an Coimisiún litir fógra fhoirmiúil chuig an Ungáir. De réir na litreach sin, trí ghlacadh Fhoraithne Uimh. 402/2021 agus na n‑athruithe i ndiaidh sin agus Chinneadh an Rialtais Uimh. 1459/2021, mhainnigh an Ballstát sin ina oibleagáidí a chomhlíonadh atá air de réir Airteagail 35 agus 36 CFAE agus Airteagal 2(1) CFAE, arna léamh in éineacht le hAirteagal 3(1)(e) CFAE, mar aon le hAirteagal 5(1) agus Airteagal 6(1) de Threoir 2015/1535.
30
Ina freagra ar an bhfógra foirmiúil sin, trí litir an 23 Samhain 2021, chuir an Ungáir i gcoinne na ngearán sin.
31
Ós rud é nach ndeachaigh na hargóintí arna dtogáil ag an mBallstáit sin i bhfeidhm air, sheol an Coimisiún tuairim réasúnaithe chuige an 6 Aibreán 2022, ina ndearna sé na hagóidí sin in athuair.
32
I litir an 13 Meitheamh 2022, thug an Ballstát sin freagra ar an tuairim réasúnaithe, agus mhaígh sé nach raibh bunús leis na sáruithe líomhainte.
33
Sna himthosca sin, chinn an Coimisiún an chaingean seo a thionscnamh an 4 Lúnasa 2023.
An chaingean
34
Mar thaca lena chaingean, maíonn an Coimisiún trí ghearán lena n‑éilítear sárú, leis an gcéad cheann acu, ar Airteagail 35 agus 36 CFAE, leis an dara ceann acu, ar Airteagal 2(1) CFAE, arna léamh in éineacht le hAirteagal 3(1)(e) CFAE agus, leis an tríú ceann acu, Airteagal 5(1) agus Airteagal 6(1) de Threoir 2015/1535.
35
Iarrann an Ungáir go ndiúltófaí do na himeachtaí mar gheall ar mhainneachtain in oibleagáid a chomhlíonadh.
An chéad ghearán, lena n‑éilítear sárú ar Airteagail 35 agus 36 CFAE
Argóintí na bpáirtithe
36
Áitíonn an Coimisiún gur beart atá ar chomhéifeacht le srian cainníochtúla, de réir bhrí Airteagal 35 CFAE, í Foraithne Uimh. 402/2021, sa mhéid go bhforáiltear inti, ar dtús, d’oibleagáid maidir le hollmhairí ábhair fhoirgníochta a thuairisciú agus, anuas air sin, d’infheidhmeacht cirt réamhcheannaigh agus ceannaigh na n‑ábhar foirgníochta sin ag Stát na hUngáire, ar iarraidh an choimisinéara rialtais, i gcás ina bhfuil sé de thoradh ar dhíol nó onnmhairiú na n‑ábhar foirgníochta thar lear bac mór a chur ar thógáil, oibriú, cothabháil nó forbairt bonneagar chriticiúil, nó a dhéanamh nach féidir iad, ar dá réir a chuirtear i mbaol seirbhísí poiblí nó a slándáil an tsoláthartha san earnáil fhoirgníochta.
37
Bheadh feidhm ag an aicmiú sin ar Fhoraithne Uimh. 402/2021 gan beann ar na himthosca arna n‑agairt ag an Ungáir, is é sin go gcuirfí an nós imeachta um thuairisciú chun críche leis an bhForaithne sin laistigh de 2 lá oibre ar a mhéid, i gcleachtas, nár fheidhmigh Stát na hUngáire a cheart réamhcheannaigh nó ceannaigh agus nach gcuirfeadh údaráis inniúla i bhfeidhm na hUngáire na pionóis arna leagan síos i gcás nach ndéanfaí de réir na hoibleagáide tuairiscithe.
38
Go deimhin, de réir Fhoraithne Uimh. 402/2021, de jure, chaithfí go héagsúil leis an trádáil intíre agus le trádáil onnmhairithe na n‑ábhar foirgníochta. Níorbh amhlaidh nach mbeadh baint ag Airteagail 34 agus 35 CFAE le beart náisiúnta de thoisc amháin gur beagthábhachtach an cosc arna chruthú aige, go bhfuil miontábhacht measartha eacnamaíochta ag baint leis an srian cainníochtúil arna chruthú leis an mbeart sin agus nach ndéantar ach difear teoranta tríd an mbeart sin d’allmhairí agus d’onnmhairí nó d’oibreoirí eacnamaíochta.
39
I dtaca leis sin, áitíonn an Coimisiún nach í amháin atá i gceist le héifeachtaí birt ná an chaoi a chuireann na húdaráis náisiúnta iad i bhfeidhm. Bheadh éifeacht athchomhairleach aige, agus aige amháin, d’oibreoirí eacnamaíochta lena mbaineann beart ann féin, gur glacadh na forálacha ar dá réir gur féidir srian a chur le honnmhairí go Ballstáit eile trí cheart réamhcheannaigh agus ceannaigh a thabhairt isteach agus gur féidir ollmhairí a chur siar 10 lá oibre ar a mhéid.
40
Tá an institiúid sin den tuairim nach rófhánach nó ró-indíreach éifeacht Fhoraithne Uimh. 402/2021 arna fheidhmiú ar shaorghluaiseacht earraí, ós amhlaidh go ráthaítear go soiléir leis an bhForaithne sin ceart réamhcheannaigh nó ceannaigh Stát na hUngáire i ndiaidh measúnú a dhéanamh ar na tuairiscí onnmhairithe.
41
Ó thaobh údar féideartha a bheith le Foraithne Uimh. 402/2021 de réir fhorálacha Airteagal 36 CFAE, tugann an Coimisiún chun cuimhne gurb ionann na heisceachtaí maidir leis an mbeartas poiblí agus leis an tslándáil phoiblí agus maoluithe ar bhunphrionsabal na saorghluaiseachta earraí, a bhfuil léiriú cruinn le déanamh orthu agus nach féidir a shocrú go haontaobhach ag na Ballstáit gan rialú a dhéanamh ag institiúidí an Aontais. Níorbh inagartha na maoluithe sin ag Ballstát ach i gcás fíorbhagairt atá tromchúiseach a dóthain, lena ndéantar difear do leas bunúsach na sochaí.
42
Mar fhreagra ar argóint na hUngáire ar dá réir arb é príomhchuspóir Foraithne Uimh. 402/2021 slándáil soláthartha ábhar foirgníochta le haghaidh bonneagair chriticiúla a chosaint, áitíonn an institiúid sin, ar mhaithe le bheith ina húdar bailí do bheart sriantach, nach mór baint a bheith ag a leithéid de chúis le himthosca oibiachtúla, atá i gcomhréir le ceanglais na slándála poiblí, de réir bhrí Airteagal 36 CFAE, agus nach bhfuil feidhm aige go ginearálta ná ar chúiseanna beartais eacnamaíochta nó shóisialta.
43
I dtaca leis sin, áitíonn an institiúid sin nach mór prionsabal na comhréireachta a chomhlíonadh lena leithéid de bhearta, a bhfuil údar léi de réir na slándála poiblí, ar prionsabal é a cheanglaítear leis nach gcuirfeadh na Ballstáit i bhfeidhm ach na bearta is amhlaidh gurb iomchuí riachtanach iad don chuspóir dlisteanach faoina dtugtar a bhaint amach. Thairis sin, tugann an Coimisiún chun cuimhne nach féidir a mheas gur féidir a áirithiú trí bheart sriantach go mbainfí amach an cuspóir faoina dtugtar ach i gcás inarb amhlaidh a fhreastalaítear ar an riachtanas maidir lena bhaint amach go seasmhach agus de réir gnáis agus go bhfuil a leithéid le cruthú ag an mBallstát lena mbaineann.
44
Mar sin, de pháirt, measann an Coimisiún nár léirigh an Coimisiún gurbh iomchuí na bearta dá dtagraítear i bhForaithne Uimh. 402/2021 do na cuspóirí faoina dtugtar a bhaint amach. Maidir le raon feidhme an Fhoraithne sin, ní hamhlaidh nach mbaineann sé ach le hábhair fhoirgníochta a sainaithníodh baol soláthartha ina leith agus le hábhair is amhlaidh gur riachtanach é do bhonneagair chriticiúla. Thairis sin, ba chobhsaí go leor forbairt earnáil na hUngáire ón 2016 ar aghaidh agus, le linn an dá bhliain i ndiaidh theacht i bhfeidhm don Fhoraithne sin, níor fheidhmigh Stát na hUngáire a cheart réamhcheannaigh agus ceannaigh.
45
Den pháirt eile, luann an Coimisiún, i gcomhréir le prionsabal na comhréireachta, nach mór córas seiceála ex ante, a bhfuil údar leis agus a bhfuil iomchuí, a bheith bunaithe ar chritéir oibiachtúla, neamh-idirdhealaitheacha agus atá ar réamheolas ag na gnóthais lena mbaineann, ar dá réir a chuirtear creat le feidhmiú le rogha na n‑údarás náisiúnta chun nach bhfeidhmeofaí í go cunórach. Níor foráladh le Foraithne Uimh. 402/2021 do chritéir oibiachtúla neamh-idirdhealaitheacha dá leithéid.
46
Thairis sin, i dtuairim an Choimisiúin, d’fhéadfaí rialú a dhéanamh ar ábhair fhoirgníochta agus ar a n‑onnmhairí agus faisnéis a bhailiú orthu ar bhealaí níos lú cunóaraí, mar shampla trí oibleagáid a fhorchur maidir le sonraí is ábhartha chuige sin a thuairisciú. Dá bhrí sin, measann an institiúid sin nár léirigh an Ungáir ach an oiread go sáraítear a bhfuil riachtanach don chuspóir faoina dtugtar a bhaint amach leis na bearta arna bhforchur leis an bhForaithne atá faoi chonspóid agus, dá bhrí sin, nach mór cur ina choinne nár chuir sí roghanna eile dá leithéid san áireamh.
47
Áitíonn an Ungáir nach ionann forálacha Fhoraithne Uimh. 402/2021 agus beart atá ar chomhéifeacht le srian cainníochtúla agus nach dtagann siad faoi raon feidhme an choisc dá bhforáiltear in Airteagal 35 CFAE mar sin. Bhí sé de chuspóir ag an bhForaithne sin a chur i gcumas d’údaráis inniúil na hUngáire, trí oibleagáid tuairiscithe a tharchur, rialú a dhéanamh go héifeachtach ar stoic ábhar foirgníochta a bhfuil tábhacht straitéiseach leo do bhonneagair chriticiúla naisiúnta agus faisnéis a bhailiú ar an mbail atá ar na stoic sin agus ar sheachadtaí. De bharr a leithéide d’oibleagáid tuairiscithe, bheadh léargas iomlán ar an toirt ag na húdaráis sin ar na cora sa scéal ó thaobh na stoc sin de agus, dá bhrí sin, b’inghlactha aige na bearta is gá le cás criticiúil a sheachaint.
48
Measann an Ballstát sin gur léir éifeachtacht na bhforálacha de réir Fhoraithne Uimh. 402/2021 as nár cuireadh Stát na hUngáire, óna dteacht i bhfeidhm ar aghaidh, i gcás ina raibh a ceart réamhcheannaigh nó ceannaigh le feidhmiú aici de dheasca easpa ábhair fhoirgníochta riamh. Thairis sin, níor forchuireadh oibleagáid ábhartha trí na forálacha sin ar oibreoirí; i gcleachtas, chuirfí críoch leis an nós imeachta tuairiscithe laistigh de 2 lá oibre ar a mhéid agus nach gcuirfeadh údaráis inniúil na hUngáire iad i bhfeidhm in éagmais tuairiscithe.
49
De réir an Bhallstáit sin, fágann cásdlí na Cúirte go bhforáiltear d’eisceacht ón gcosc ar Airteagal 35 CFAE le haghaidh srianta nach mór a mheas go bhfuil a n‑éifeachtaí ró-fhánach nó ró-indíreach. Ó thaobh éifeachtaí nithiúla fhorálacha Fhoraithne Uimh. 402/2021, sonraíonn sé nach féidir a chinneadh de réir scrúdú ar shonraí de chuid an Központi Statisztikai Hivatal (an Phríomh-Oifig Staidrimh, an Ungáir) go raibh laghdú ar láimhdeachas maidir le honnmhairiú na n‑ábhar foirgníochta lena mbaineann.
50
In aon chás, cinneann an Ungáir go dtugtar cúiseanna slándála poiblí mar údair le Foraithne Uimh. 402/2021, de réir bhrí Airteagal 36 CFAE, ós é príomhchuspóir di bonneagair chriticiúla a chosaint trína n‑áirithiú go soláthrófaí ábhair fhoirgníochta lena haghaidh go sábháilte. Thairis sin, measann sí go dtabharfaí an t‑aon sainmhíniú ar an gcoincheap ‘bonneagair’ dá bhforáiltear san Fhoraithne sin, go bunúsach, agus ar an gcoincheap atá i dTreoir 2008/114.
51
Measann an Bhallstát sin chomh maith go raibh sé de chuspóir don Fhoraithne sin chomh maith geilleagar náisiúnta a théarnamh trí fhreagra a thabhairt don laghdú ar ábhair fhoirgníochta arna tháirgeadh, don easpa soláthartha agus do mhéaduithe na phraghsanna i ndiaidh ghéarchéim phaindéim COVID-19. Mar sin, b’inchosanta aici leasa sóisialta ar nós lóistín a chur ar fáil agus teaghlach a bheith inbhunaithe ag daoine óga.
52
Trína thabhairt chun cuimhne go bhfuil rogha áirithe ag na Ballstáit le méid riachtanais bhunúsacha na sochaí a shainiú agus an leibhéal cosanta is leordhóthanacha leo a shocrú, áitíonn an Ungáir gur faoin gCoimisiún atá sé a léiriú gur neamhoiriúnach go hiomlán na forálacha de réir Fhoraithne Uimh. 402/2021 chun críocha an chuspóra faoina dtugtar leis an reachtaíocht náisiúnta, rud nach ndearna an institiúid sin sa chás seo.
53
Ó thaobh chomhréireacht na reachtaíochta sin, measann an Ballstát sin go gcuirtear i bhfeidhm trí Fhoraithne Uimh. 402/2021 sraith sheasmhach rialacha, lena mbunaítear córas um maoirseacht a dhéanamh ar ábhair fhoirgníochta, nach raibh aon drochéifeacht iarbhír ar an trádáil, áfach. Áitíonn sé gur léir an dá bheart dá bhforáiltear leis an reachtaíocht sin, is iad sin an oibleagáid tuairiscithe agus an ceart réamhcheannaigh agus ceannaigh agus cuirtear trí éifeachtacht an chéad bhirt leis an gceart réamhcheannaigh nó ceannaigh gan a chur i bhfeidhm nó, i gcás inarb iomchuí, gan a chur i bhfeidhm ach ar uair na práinne.
54
Áitíonn an Ballstát sin gur bun leis an sraith rialacha arna bunú le Foraithne Uimh. 402/2021 iad critéir oibiachtúla, neamh-idirdhealaitheacha agus atá ar réamheolas ag na gnóthais lena mbaineann. Ba chomhréireach na bearta de réir na Foraithne sin agus ní sháraítear leo a bhfuil iomchuí agus riachtanach don chuspóir faoina dtugtar a bhaint amach. Thairis sin, níorbh fhéidir le Stát na hUngáire aghaidh a thabhairt in am trátha do ghanntanas criticiúil féideartha a leithéide d’ábhair trí mhodhanna níos lú treallúsaí, mar shampla trí oibleagáid sonraí a chur in iúl maidir le trádáil a leithéide d’ábhair fhoirgníochta.
Measúnú na Cúirte
– Srian de réir Airteagal 35 CFAE a bheith nó gan bheith ann
55
De réir Airteagal 35 CFAE, toirmiscfear idir na Ballstáit srianta cainníochtúla ar onnmhairí agus gach beart atá ar chomhéifeacht leo.
56
De réir chásdlí na Cúirte, is iad bearta atá ar chomhéifeacht le srianta cainníochtúla ar onnmhairiú bearta náisiúnta a bhfuil sé de chuspóir nó d’éifeacht acu teorainn a chur go sonrach le sreafaí onnmhairí agus a dhéanamh go gcaithfí trádáil intíre Ballstáit go héagsúil lena thrádáil onnmhairithe, sa chaoi go gcinnteofaí buntáiste sonrach don táirgeadh náisiúnta nó do mhargadh intíre an Bhallstáit lena mbaineann, chun dochar an táirgthe nó trádála Ballstát eile (féach, chuige sin, breithiúnas an 8 Samhain 1979, Groenveld, 15/79, EU:C:1979:253, míreanna 6 agus 7, agus an 16 Nollaig 2008, Gysbrechts agus Santurel Inter, C‑205/07, EU:C:2008:730, mír 40).
57
Sa chomhthéacs sin, rialaigh an Chúirt cheana féin go gcuirtear constaic le hAirteagail 34 agus 35 CFAE roimh chur i bhfeidhm, ó thaobh caidrimh laistigh den Aontas, reachtaíocht náisiúnta trína n‑áitítear an ceanglas, fiú más ceanglas nós imeachta amháin, maidir le ceadúnais allmhairithe nó onnmhairithe nó maidir le haon phróiseas eile (breithiúnas an 15 Nollaig 1971, International Fruit Company agus páirtithe eile, 51/71 go 54/71, EU:C:1971:128, mír 9). Go deimhin, is constaic roimh mhalartuithe aon cheanglas nós imeachta a bhaineann go sonrach le honnmhairiú, de dheasca na moille atá ann dá réir agus na héifeachta athchomhairlí ó thaobh ollmhairitheoirí de (féach, chuige sin, breithiúnas an 16 Márta 1977, an Coimisiún v an Fhrainc, 68/76, EU:C:1977:48, mír 16).
58
Sa chás seo, ní mór scrúdú a dhéanamh, ar dtús, an bhfuil sé de chuspóir d’fhorálacha Fhoraithne Uimh. 402/2021 teorainn a chur go sonrach le sreafaí onnmhairí ábhair fhoirgníochta, de réir bhrí an chásdlí a thugtar chun cuimhne i mír 56 den bhreithiúnas seo.
59
I dtaca leis sin, ní mór a thabhairt chun cuimhne go bhforáiltear le forálacha na Foraithne sin d’oibleagáid tuairiscithe maidir le honnmhairí ábhar fhoirgníochta, a bhfuil pionós riaracháin ag dul léi i gcás nach gcomhlíonfadh oibreoirí an oibleagáid sin, fad a bhfuil na páirtithe ar chomhthuiscint nach bhforáiltear i ndlí na hUngáire maidir le hidirbhearta díola ábhar foirgníochta sa chríoch náisiúnta d’oibleagáid dá leithéid agus do phionós dá leithéid.
60
Thairis sin, de réir fhorálacha na Foraithne sin, i ndiaidh a rún a thuairisciú don oibreoir ábhair fhoirgníochta a onnmhairiú, tá 10 lá oibre ag údaráis na hUngáire chun a gceart réamhcheannaigh nó ceannaigh a fheidhmiú maidir leis na hábhair sin, i gcás ina measann siad go bhfuil sé de thoradh ar dhíol nó onnmhairiú na ábhar foirgníochta thar lear bac mór a chur ar thógáil, oibriú, cothabháil nó forbairt bonneagar chriticiúil sa chríoch náisiúnta nó a dhéanamh nach féidir iad.
61
Tugtar le tuiscint uaidh sin, ar an gcéad dul síos, trí mhuirear riaracháin sa bhreis a fhorchur ar oibreoirí ar mian leis a leithéid d’ábhair fhoirgníochta a onnmhairiú, ar an dara dul síos, trína fhoráil go ngearrfaí pionós mór riarachán de dheasca na hoibleagáide tuairiscithe gan a chomhlíonadh, ar an tríú dul síos. trí shíntí suas le 10 lá oibre a chur le tréimhsí seachadta agus, ar an gceathrú dul síos, trí chosc glan a chur le hidirbheart an onnmhairithe i gcás chur i bhfeidhm an chirt réamhcheannaigh nó ceannaigh chun sochar Stát na hUngáire, go bhfuil sé de chuspóir d’Fhoraithne Uimh. 402/2021 teorainn a chur le honnmhairí ábhair fhoirgníochta, trína ndéanamh go gcaithfí an trádáil intíre go héagsúil le trádáil onnmhairithe na dtáirgí sin agus trí bhuntáiste a áirithiú do mhargadh intíre an Bhallstáit sin.
62
Ag féachaint don chuspóir sainráite sin maidir le teorainn a chur le sreafaí onnmhairithe, ní mór an Fhoraithne sin a aicmiú mar ‘bhearta atá ar chomhéifeacht le srianta cainníochtúla ar onnmhairiú’, de réir bhrí Airteagal 35 CFAE, gan gá a bheith le scrúdú a dhéanamh ar éifeachtaí na bhforálacha sin.
63
In aon chás, ó thaobh, ar mhaithe na foirfeachta, an mheasúnaithe ar éifeachtaí fhorálacha Fhoraithne Uimh. 402/2021, ní mór a thabhairt chun cuimhne, de réir cásdlí comhsheasmhach, go bhfuil aon bheart de chuid Ballstáit lean bhféadfaí cosc a chur go díreach nó go hindíreach, go hiarbhír nó go féideartha, ar thrádáil san Aontas le aicmiú mar bheart atá ar chomhéifeacht le srianta cainníochtúla de réir na forála sin (féach, chuige sin, breithiúnas an 19 Eanáir 2023, CIHEF agus páirtithe eile, C‑147/21, EU:C:2023:31, mír 37 agus an cásdlí dá dtagraítear).
64
Thairis sin, cuirtear cosc léi ar aon srian, fiú má tá miontábhacht leis, ar cheann de na saoirsí bunúsacha dá bhforáiltear in CFAE (féach, chuige sin, breithiúnas an 1 Aibreán 2008, Gouvernement de la Communauté française agus gouvernement wallon, C‑212/06, EU:C:2008:178, mír 52 agus an cásdlí dá dtagraítear).
65
Sa chás seo, maidir lena bhfuil á mhaíomh ag an Ungáir, is é sin, ó theacht i bhfeidhm d’Fhoraithne Uimh. 402/2021, nach raibh ábhair fhoirgníochta in easpa ar an mBallstát sin ar dá réir a bhí a cheart réamhcheannaigh nó ceannaigh le feidhmiú, ní mór a lua gur féidir gurbh é is cúis leis gur cuireadh na hoibreoirí ó ábhair fhoirgníochta a onnmhairiú.
66
Thairis sin, ní léirítear nach raibh éifeacht athchomhairleach ag forálacha na Foraithne sin ach an oiread leis na sonraí sa tábla arna thabhairt ar aird ag an Ungáir, in Iarscríbhinn B.1 dá cosaint, ina thugtar le fios, ó thaobh an dá bhliain i ndiaidh theacht i bhfeidhm don Fhoraithne sin i gcomparáid leis an dá bhliain roimh an teacht i bhfeidhm sin, go ndeachaigh líon na n‑onnmhairí i méid ó thaobh naoi gcinn as cúig cinn déag de na hábhair fhoirgníochta dá bhforáiltear san Fhoraithne chéanna, agus nach ndeachaigh ach sé cinn de na hábhair sin i laghad. Go deimhin, in éagmais fianaise eile, ní féidir a chur as an áireamh gur mhó líon na n‑onnmhairí murabh ann d’Fhoraithne Uimh. 402/2021. Ní fhéadfaí a bhaint de thátal as na sonraí sin ach go raibh sé d’éifeacht ag an bhForaithne sin cosc a chur le gach onnmhairí ábhar foirgníochta a thagann faoina raon feidhme (féach, de réir analaí, breithiúnas an 17 Meán Fómhair 2020, Hidroelectrica, C‑648/18, EU:C:2020:723, mír 32).
67
Dá bhrí sin, is inimeartha tionchar áirithe trí fhorálacha Fhoraithne Uimh. 402/2021 ar an trádáil onnmhairithe, idir go díreach, go háirithe de réir an mhuirir riaracháin atá i gceist, do na hoibreoirí, leis an oibleagáid tuairiscithe agus le síneadh a chur leis na tréimhsí seachadta i gcás onnmhairithe, agus go hindíreach, ós féidir oibreoirí a chur ó ábhair fhoirgníochta a onnmhairiú leis na hoibleagáidí arna mbunú leis na forálacha sin. Dá bhrí sin, agus gan beann ar a gcuspóir sriantach, ní féidir a mheas gur ró-fhánach nó ró-indíreach na forálacha is cúis iad na forálacha sin leo ionas gur féidir a mheas gur srian de réir bhrí Airteagal 35 CFAE iad, i gcomhréir le cásdlí na Cúirte de réir bhreithiúnais an 7 Márta 1990, Krantz (C‑69/88, EU:C:1990:97, míreanna 10 agus 11) agus an 13 Deireadh Fómhair 1993, CMC Motorradcenter (C‑93/92, EU:C:1993:838, míreanna 10 go 12).
68
Fágann a bhfuil thuasluaite gur beart atá ar chomhéifeacht le srian cainníochtúil ar onnmhairiú, de réir bhrí Airteagal 35 CFAE, í Foraithne Uimh. 402/2021. Tá an beart sin ar neamhréir leis na hoibleagáidí atá ann de réir na forála sin, ach amháin más féidir údar oibiachtúil a thabhairt leis.
– Údar de réir Airteagal 36 CFAE a bheith nó gan bheith ann
69
D’fhéadfaí ceann de na cúiseanna leasa ghinearálta a leagtar amach in Airteagal 36 CFAE chomh maith leis an diancheanglas leasa ghinearálta a thabhairt mar bunús le beart náisiúnta atá ar neamhréir le hAirteagal 35 CFAE, ar chuntar gur dlisteanach an cuspóir faoina dtugtar leis agus go bhfuil sé comhréireach don chuspóir sin (féach, chuige sin, breithiúnais an 16 Nollaig 2008, Gysbrechts agus Santurel Inter, C‑205/07, EU:C:2008:730, mír 45; an 17 Meán Fómhair 2020, Hidroelectrica, C‑648/18, EU:C:2020:723, mír 34, agus an 19 Eanáir 2023, CIHEF agus páirtithe eile, C‑147/21, EU:C:2023:31, mír 48).
70
Chuige sin, ní mór a fhionnadh an féidir a áirithiú tríd an mbeart sin go mbainfí amach an cuspóir sin, agus nach sáraítear leis a bhfuil riachtanach lena bhaint amach. Ina theannta sin, ní mór a thabhairt chun cuimhne, sa chomhthéacs sin, nach féidir a áirithiú go mbainfí amach cuspóir arna agairt ach i gcás inarb amhlaidh a bhaintear é amach go seasmhach agus de réir gnáis (féach, chuige sin, breithiúnas an 11 Meitheamh 2015, Berlington Hungary agus páirtithe eile, C‑98/14, EU:C:2015:386, mír 64 agus an cásdlí dá dtagraítear).
71
Ó thaobh, go sonrach, beart náisiúnta, a thugtar cuspóir slándála poiblí mar údar leis, de réir an Bhallstáit lena mbaineann, rialaigh an Chúirt cheana féin gur tábhachtach, chun críocha Airteagal 36 CFAE gurb amhlaidh a bhfuil cúinsí oibiachtúla, a chomhlíontar ceanglais na slándála poiblí, mar údar leis an mbeart sin (féach, chuige sin, breithiúnas an 10 Iúil 1984, Campus Oil agus páirtithe eile, 72/83, EU:C:1984:256, mír 36).
72
A dhála sin, shonraigh an Chúirt, cé go mbíonn saorchead fós ag na Ballstáit na ceanglais slándála poiblí a shocrú, i gcomhréir lena riachtanais náisiúnta, nach mór tuiscint chruinn a bhaint as na forais sin, i gcomhthéacs an Aontais, agus go háirithe mar mhaolú ar shaoirse bhunúsach arna ráthú le CFAE mar sin féin, rud a fhágann nach féidir le haon cheann de na Ballstáit a raon feidhme a chinneadh go haontaobhach gan athbhreithniú a dhéanamh ag institiúidí an Aontais. Mar sin, ní inagartha an tslándáil phoiblí ach i gcás fíorbhagairt atá tromchúiseach a dóthain, lena ndéantar difear do leas bunúsach na sochaí. (féach, chuige sin, breithiúnais an 18 Meitheamh 2020, an Coimisiún v an Ungáir(Trédhearcacht Comhlachas), C‑78/18, EU:C:2020:476, mír 91 agus an cásdlí dá dtagraítear, agus an 13 Iúil 2023, Xella Magyarország, C‑106/22, EU:C:2023:568, míreanna 66 agus 67).
73
Ina theannta sin, ní mór fianaise iomchuí nó anailís ar iomchuibheas agus comhréireacht an bhirt shriantaigh arna ghlacadh ag an Stát sin, mar aon le nithe sonracha trínar féidir treise a chur lena argóint, a chur leis na cúiseanna is údair iad agus is inagartha ag Ballstát (breithiúnais an 7 Meitheamh 2007, an Coimisiún v an Bheilg, C‑254/05, EU:C:2007:319, mír 36 agus an cásdlí dá dtagraítear, agus an 19 Eanáir 2023, CIHEF agus páirtithe eile, C‑147/21, EU:C:2023:31, mír 53 agus an cásdlí dá dtagraítear).
74
Sa chás seo, áitíonn an Ungáir go bhfuil cúiseanna slándála poiblí mar údair leis na bearta dá bhforáiltear le Foraithne Uimh. 402/2021, go háirithe slándáil soláthartha ábhar foirgníochta le haghaidh bonneagair chriticiúla.
75
I dtaca leis sin, rialaigh an Chúirt cheana féin, in earnálacha na hola, na teileachumarsáide agus an fhuinnimh, gur féidir gurb ionann cuspóir maidir le slándáil soláthartha a leithéide de tháirgí nó seirbhísí, i gcás géarchéime, i gcríoch an Bhallstáit lena mbaineann agus cúis slándála poiblí. Ní hamhlaidh an cás, áfach, do slándáil soláthartha amhábhar bunúsach go háitiúil le haghaidh earnáil na foirgníochta nach féidir baint a bheith aici leis an gcuspóir dlisteanach maidir leis an tslándáil phoiblí a áirithiú ach i gcás inar féidir a léiriú gurb ionann easpa a leithéide d’amhábhair agus fíorbhagairt atá tromchúiseach a dóthain, lena ndéantar difear do leas bunúsach na sochaí (féach, chuige sin, breithiúnas an 13 Iúil 2023, Xella Magyarország, C‑106/22, EU:C:2023:568, míreanna 68 agus 69).
76
Sa chás seo, áfach, níor chruthaigh an Ungáir go gcomhlíontar trí Fhoraithne Uimh. 402/2021, i bhfianaise na n‑imthosca oibiachtúla, na ceanglais slándála poiblí go hiarbhír agus go cruinn.
77
Go deimhin, ar an gcéad dul síos, d’fhéadfadh baint a bheith ag an bhForaithne sin maidir le méid mór bonneagar san Ungáir, gan é a bheith cruthaithe gurb amhlaidh go bhfuil leas bunúsach ag baint le haon cheann acu don tsochaí, ó tharla nach bhfuil san Fhoraithne sin liosta de na bonneagair a bhfuil a leithéid de leas leo ná sainmhíniú, go díreach nó trí thagairt do ghníomh dlí eile, ar an gcoincheap ‘bonneagair chriticiúla’, lenar féidir na bonneagair dá dtagraítear a shainaithint go léir agus go huileghabhálach.
78
Áitíonn an Ungáir, de réir phrionsabal ordlathas rialacha dhlí na hUngáire, nach mór a mheas gurb é is raon feidhme an choincheapa sin chun críocha Fhoraithne Uimh. 402/2021 an raon feidhme arna shainiú in § 1(j) d’a létfontosságú rendszerek és létesítmények azonosításáról, kijelöléséről és védelméről szóló 2012. évi CLXVI. Törvény (Dlí Uimh. CLXVI 2012 maidir le córais agus saoráidí bunriachtanacha a shainaithint, a ainmniú agus a chosaint, Magyar Közlöny 2012. évi 154. száma, lch. 26099). Ó tharla gur trasuíodh Treoir 2008/114 i ndlíchóras na hUngáire leis an dlí sin, bhí an sainmhíniú sin ag teacht leis an sainmhíniú in Airteagal 2(a) den Treoir sin. Dá bhrí sin, bhí imthosca oibiachtúla mar bhunús leis an gcoincheap ‘bonneagair chriticiúla’, de réir bhrí Fhoraithne Uimh. 402/2021.
79
I dtaca leis sin, ní mór a lua, de pháirt, gur léir ó na doiciméid atá ag an gCúirt gur tugadh sainmhíniú leathan ar an gcoincheap ‘bonneagair chriticiúla’ le § 1(j) den Dhlí sin, sa leagan i bhfeidhm ar éag na teorann arna socrú sa tuairim réasúnaithe, agus gur leagadh amach in Iarscríbhinn 1, i measc na n‑earnálacha a d’fhéadfadh baint a bheith acu le córas criticiúil, inter alia, earnálacha an fhuinnimh, an iompair, na sláinte, na slándála sóisialta, na cosanta agus na slándála intíre, inar féidir ‘criticiúlacht’ a thabhairt síos do bhonneagair ag údaráis inniúil na hUngáire.
80
Den pháirt eile, mar a chuir an tAbhcóide Ginearálta i dtreis i míreanna 43 agus 44 dá Thuairim, níl Treoir 2008/114 ábhartha ar bith don chás seo toisc nach dtagann Foraithne Uimh. 402/2021 faoina raon feidhme. Is léir ó Airteagal 1 den Treoir sin, arna léamh i bhfianaise aithrisí 5 agus 9 di, nach ndéantar leis an Treoir sin ach an nós imeachta a bhunú maidir le bonneagair chriticiúla an Aontais in earnálacha an fhuinnimh agus an iompair a shainaithint agus ainmniú agus measúnú a dhéanamh ar an ngá lena gcosaint a fheabhsú, bíodh raon feidhme éagsúil agus níos leithne le Foraithne Uimh. 402/2021, sa mhéid a thagann earnálacha eile fúithi agus a bhaineann sí ní amháin le bonneagar criticiúil atá ann a chosaint, ach le gach gníomhaíocht a bhaineann le tógáil, oibriú, cothabháil nó forbairt bonneagar chriticiúil sa chríoch náisiúnta.
81
Ar an dara dul síos, mar a áitíonn an Coimisiún agus an ceart aige, ní léir na ceangail atá ann idir na haicmí éagsúla ábhar fhoirgníochta arna liostú i bhForaithne Uimh. 402/2021 agus cosaint na mbonneagar chriticiúil dá dtagraítear inti ón bhForaithne sin ná, go ginearálta, ó na mínithe arna soláthar ag an Ungáir mar chuid de an himeachtaí seo. A dhála sin, níor shonraigh an Ballstát sin an uair as sin amach nár mhór a mheas, le haghaidh na n‑aicmí sin, go bhfuil easpa ábhar fhoirgníochta ann is fíorbhagairt atá tromchúiseach a dóthain í do shlándáil soláthartha bonneagar chriticiúil.
82
Ar an tríú dul síos, ní mór a cinneadh nach bhféachtar trí Fhoraithne Uimh. 402/2021 le slándáil soláthartha ábhar foirgníochta le haghaidh bonneagair chriticiúla a bhaint amach go seasmhach agus de réir gnáis, toisc nach leagtar amach ann rialacha mionsonraithe maidir le díolacháin na n‑ábhar sin sa mhargadh náisiúnta agus allmhairí díobh san Ungáir a chur san áireamh ar mhaithe le méideanna an stoic agus na heaspa a shocrú.
83
Dá bhrí sin, ní mór diúltú d’argóintí na hUngáire go mbeadh cúiseanna slándála poiblí mar údair leis na bearta sriantacha atá i gceist le Foraithne Uimh. 402/2021, de réir bhrí Airteagal 36 CFAE, a bhaineann le slándáil soláthartha ábhar foirgníochta le haghaidh bonneagar chriticiúil.
84
Sa mhéid go ndearbhaíonn an Ungáir go gcuirtear tríd an bhForaithne sin leis an ngeilleagar náisiúnta a théarnamh chomh maith, trí fhreagra a thabhairt don laghdú ar tháirgeadh ábhar foirgníochta agus ar mhéadú a bpraghsanna i ndiaidh na géarchéime a bhaineann le paindéim COVID-19, agus na leasa sóisialta a chosaint a bhaineann le tógáil lóistín agus teaghlach a bheith inbhunaithe ag daoine óga, ní mór a thabhairt chun cuimhne, de pháirt, nach féidir forais is eacnamaíoch amháin a bhaineann le cur chun cinn nó dea-fheidhmiú an gheilleagair náisiúnta a thabhairt mar údar le cosc ar cheann de na saoirsí bunúsacha arna ráthú leis na Conarthaí (breithiúnas an 13 Iúil 2023, Xella Magyarország, C‑106/22, EU:C:2023:568, mír 64 agus an cásdlí dá dtagraítear).
85
Den pháirt eile ó thaobh forais shóisialta, ní thugann an Ungáir aon fhianaise le tacú leis na dearbhuithe sin.
86
Sna himthosca sin, ní féidir údar a thabhairt faoi Airteagal 36 CFAE leis na bearta sriantacha atá i gceist le Foraithne Uimh. 402/2021.
87
Dá bhrí sin, ní mór seasamh leis an gcéad ghearán de chuid an Choimisiúin sa mhéid a bhaineann sé leis an sárú ar Airteagal 35 CFAE.
An dara gearán, lena n‑éilítear sárú ar Airteagal 2(1) CFAE arna léamh i gcomhar le hAirteagal 3(1)(e) CFAE
Argóintí na bpáirtithe
88
Agus é á mhaíomh aige go bhfuil feidhm ag na srianta faoi Fhoraithne Uimh. 402/2021 maidir le honnmhairí ábhar foirgníochta go tríú tíortha agus gur beart a bhaineann leis an gcomhbheartas tráchtála é mar sin, áitíonn an Coimisiún gur sháraigh an Ungáir sin Airteagal 3(1)(e) CFAE, ar dá réir a bhfuil inniúlacht eisiach ag an Aontas i réimse an bheartais tráchtála agus in Airteagal 2(1) CFAE ina sonraítear nach féidir ach leis an Aontas reachtú agus gníomhartha a ghlacadh atá ceangailteach de réir dlí, fad nach féidir leis na Ballstáit déanamh amhlaidh astu féin i gcás ina gcuireann an tAontas é sin i gcumas dóibh nó chun gníomhartha an Aontais a chur i bhfeidhm.
89
Áitíonn an Ungáir go dtagann Foraithne Uimh. 402/2021 faoi Airteagal 10 de Rialachán 2015/479 lenar foráladh gurbh fhéidir ceann de na cúiseanna leasa ghinearálta arna liostú in Airteagal 10 sin a thabhairt mar bhunús leis na bearta sriantacha ó thaobh onnmhairithe arna nglacadh ag Ballstát.
90
Measann an Coimisiún, áfach, go bhfuil an coincheap ‘slándáil phoiblí’ atá in Airteagal 10 sin ag teacht leis an gcoincheap dá bhforáiltear in Airteagal 36 CFAE agus nach gcomhlíontar leis an bhForaithne sin na critéir dá bhforáiltear in Airteagal 10 céanna.
91
De réir an Choimisiúin, ó tharla nach mór dlí an Aontais a léiriú, sa mhéid is féidir, i gcomhréir le hoibleagáidí idirnáisiúnta an Aontais, ina n‑áirítear na hoibleagáidí de réir na gcomhaontuithe idirnáisiúnta atá de cheangal ar an Aontas agus ar a Bhallstáit, sa chás seo, ba cheart don Ungáir údar a thabhairt leis, i bhfianaise ceann d’eisceachtaí ábhartha CGTT 1994, gur féidir léi maolú ar an gcosc ar srianta ar onnmhairiú táirgí go Ballstáit eile EDT, mar a leagtar amach in Airteagal XI(1) den Chomhaontú sin.
92
Sonraíonn sé, cé gur deimhin go gceadaítear tríd an eisceacht dá bhforáiltear in Airteagal XI(2)(a) CGTT 1994 srianta sealadacha, ina n‑áirítear srianta cainníochtúla, ar onnmhairiú ar mhaithe le heaspaí tromchúiseacha táirgí riachtanacha a chosc nó a réiteach, ní thagann na cásanna sin faoi Airteagal 10 de Rialachán 2015/479. Go deimhin, más amhlaidh a leithéid de chás, ní mór do na Ballstáit na fadhbanna rompu a chur in iúl don Choimisiún agus déanamh de réir Airteagail 5 agus 6 den Rialachán sin.
93
Sonraíonn an institiúid sin chomh maith gur féidir na bearta cosanta arna nglacadh de réir Airteagail 5 agus 6 den Rialachán sin a theorannú do chinn scríbe áirithe nó d’onnmhairí ó réigiúin áirithe an Aontais. Mar sin, d’fhéadfaí riachtanais Bhallstáit a chosaint trí bhearta cosanta arna nglacadh ‘chun leasa an Aontais’.
94
Áitíonn an Ungáir nach sáraítear trí Fhoraithne Uimh. 402/2021 inniúlacht eisiach an Aontais i réimse an chomhbheartais tráchtála agus go bhfuil an Fhoraithne sin i gcomhréir le hAirteagal 2(1) agus Airteagal 3(1) CFAE.
95
Ní chuirfí cosc trí Airteagal XI CGTT 1994 agus trí chumhacht an Choimisiúin bearta cosanta a ghlacadh de réir Airteagail 5 agus 6 de Rialachán 2015/479 ar ghlacadh birt ar nós Fhoraithne Uimh. 402/2021 ag Ballstát, de bhun Airteagal 10 den Rialachán sin.
96
Áitíonn an Ungáir go bhfuil feidhm ag Airteagail 5 agus 6 den Rialachán sin maidir le bearta is inchurtha san áireamh i gcás ina bhfuil sé de dhíth ‘chun leasa an Aontais’, bíodh baint ag na bearta dá bhforáiltear san Fhoraithne sin leis an slándáil phoiblí i mBallstát amháin agus ní le leas ginearálta an Aontais.
97
Áitíonn sí chomh maith nach féidir seasamh le hargóint an Choimisiúin go gcuirtear cosc trí Airteagail 5 agus 6 de Rialachán 2015/479 le hAirteagal 10 den Rialachán sin a úsáid ag Ballstát toisc go mbainfí Airteagal 10 ó bhrí go hiomlán dárbh amhlaidh an cás.
98
Tá an Ungáir den tuairim go bhfreastalaítear trí Fhoraithne Uimh. 402/2021 ar na forais slándáil phoiblí a thagann faoi raon feidhme Airteagal 10 de Rialachán 2015/479 agus go dtugtar údar trí shlándáil soláthartha le maolú ar shaorghluaiseacht earraí de réir na forála sin.
Measúnú na Cúirte
99
De réir Airteagal 2(1) CFAE, nuair a dhéanfar inniúlacht eisiach i réimse sonrach a thabhairt don Aontas leis na Conarthaí, is é an tAontas amháin a fhéadfaidh reachtú agus gníomhartha a ghlacadh a bheidh ceangailteach ó thaobh dlí, gan na Ballstáit a bheith in ann gníomhú amhlaidh ach amháin má chumhachtaíonn an tAontas amhlaidh iad nó chun gníomhartha an Aontais a chur chun feidhme.
100
De réir Airteagal 3(1)(e) CFAE, tá inniúlacht eisiach ag an Aontas i réimse an chomhbheartais tráchtála.
101
Ghlac reachtóir an Aontais Rialachán 2015/479 de réir a inniúlachta eisiach, ar mhaithe le comhchorás maidir le honnmhairí a bhunú. De réir aithris 4 den Rialachán sin, ‘[i]s féidir, dá bhrí sin, glacadh leis mar phrionsabal de chuid an Aontais nach bhfuil onnmhairí go tríú tíortha faoi réir aon sriain chainníochtúil, faoi réir na n‑eisceachtaí dá bhforáiltear sa Rialachán seo agus gan dochar do bhearta den sórt sin a d’fhéadfadh Ballstáit a ghlacadh i gcomhréir leis an gConradh’.
102
Ón taobh sin de, foráiltear in Airteagal 1 den Rialachán sin, dar teideal ‘Bunphrionsabal’ go mbeidh onnmhairí táirgí ón Aontas go dtí tríú tíortha saor, is é sin le rá, ní bheidh siad faoi réir aon sriain chainníochtúil, cé is moite de na srianta sin a chuirfear i bhfeidhm i gcomhréir leis an Rialachán seo.
103
Sa chás seo, tá na páirtithe ar chomhthuiscint gur gníomh atá ceangailteach de réir dlí i réimse a thagann faoi chomhbheartas tráchtála an Aontais í Foraithne Uimh. 402/2021 agus nár chuir an tAontas i gcumas don Ungáir an Fhoraithne sin a ghlacadh.
104
Áitíonn an Ungáir gur glacadh an Fhoraithne sin, áfach, i gcomhréir le Rialachán 2015/479 agus go bhfreastalaítear leis ar na forais slándáil phoiblí faoi Airteagal 10 den Rialachán sin.
105
I dtaca leis sin, foráiltear in Airteagal 10 den Rialachán sin, gan dochar d’fhorálacha eile de chuid an Aontais, nach gcoiscfidh an Rialachán sin Ballstát ó shrianta cainníochtúla a ghlacadh nó a fhorghníomhú ar onnmhairí ar mhaithe leis an moráltacht phoiblí, leis an mbeartas poiblí nó le slándáil an phobail, ná ó cosaint sláinte agus beatha daoine nó ainmhithe agus plandaí, seoda náisiúnta atá luachmhar nó a mbaineann luach ealaíne, staire nó seandálaíoch leo, nó maoin tionscail agus trádála.
106
Mar a chuir an tAbhcóide Ginearálta i dtreis i mír 61 dá Thuairim, tugtar le fios ó fhoclaíocht chomhchosúil a bheith i gceist le hAirteagal 10 agus Airteagal 36 CFAE gur mhian le reachtóir an Aontais cur le cumas Ballstáit, de réir Airteagal 36 CFAE, teorainn a chur le honnmhairí san Aontas agus le honnmhairí go tríú tíortha, de réir na gcoinníollacha céanna.
107
An coincheap ‘slándáil phoiblí’ atá in Airteagal 10 agus Airteagal 36 CFAE faoi seach, ní mór an t‑aon raon feidhme amháin a aithint dó sa dá théacs sin mar sin.
108
Mar a rialaíodh i mír 83 den bhreithiúnas seo, ní raibh an ceart ag an Ungáir a áitiú go dtagann slándáil soláthartha ábhar fhoirgníochta le haghaidh bonneagair chriticiúla, is cuspóir é faoina dtugtar le Foraithne Uimh. 402/2021, faoin gcoincheap ‘slándáil phoiblí’ de réir bhrí Airteagal 36 CFAE.
109
Dá bhrí sin, ní mór a chinneadh nach raibh an ceart ag an mBallstát sin ach oiread a áitiú go dtiocfadh an cuspóir céanna faoi Airteagal 10 de Rialachán 2015/479 agus gur cheart a mheas go gcuirtear an fhoráil sin i bhfeidhm le Foraithne Uimh. 402/2021, i gcomhréir le hAirteagal 2(1) CFAE.
110
Sna himthosca sin, agus gan gá a bheith le scrúdú a dhéanamh ar argóintí na bpáirtithe maidir leis an gcaidreamh idir, ar thaobh amháin, Airteagail 5 agus 6 den Rialachán sin agus, ar an taobh eile, Airteagal 10 den Rialachán sin ná a n‑argóintí maidir le dlí EDT, ní mór seasamh leis an dara gearán de chuid an Choimisiúin.
An dara gearán, lena n‑éilítear sárú ar Airteagal 5(1) agus Airteagal 6(1) de Threoir 2015/1535
Argóintí na bpáirtithe
111
Cuireann an Coimisiún i leith na hUngáire, ar an gcéad dul síos, nár chomhlíon sí tréimhse neamhghníomhaíochta 3 mhí faoi Airteagal 6(1) de Threoir 2015/1535. Sonraíonn sé gur sheol an Ballstát sin an dréacht tuairiscithe chuige an 30 Meitheamh 2021 agus, dá bhrí sin, trí ghlacadh Fhoraithne Uimh. 402/2021 an 8 Iúil 2021, is é sin roimh éag don thréimhse neamhghníomhaíochta, an 1 Deireadh Fómhair 2021, gur sháraigh an Ballstát sin Airteagal 6(1) sin.
112
Ar an dara dul síos, ó tharla nár thuairiscigh an Ungáir an dréachtfhoraithne ba bhun í le Foraithne Uimh. 402/2021, bíodh is gur cuireadh athruithe suntasacha leis an dréacht sin de réir an dréachta thuairiscithe, áitíonn an Coimisiún gur sháraigh an Ballstát sin Airteagal 5(1) de Threoir 2015/1535. Tugann sé chun cuimhne nach mór do Bhallstát dréacht a chuir in iúl arís má tá athruithe suntasacha air i gcomparáid leis an dréacht arna chur in iúl ar dtús agus, de réir an tríú fomhír d’Airteagal 5(1) den Treoir sin, nach mór ‘suntas’ a thabhairt síos d’athrú le dréacht, go háirithe, i gcás ina ngiorraítear leis an t‑amchlár a beartaíodh i dtosach don chur chun feidhme.
113
Áitíonn an Ungáir nár sháraigh sí Treoir 2015/1535, toisc go raibh cúiseanna slándála poiblí, de réir Airteagal 6(7)(a) den Treoir sin, mar údair le glacadh práinneach Fhoraithne Uimh. 402/2021.
114
Go deimhin, ceadaíodh tríd an bhforáil sin maolú ar na ceanglais maidir leis an tréimhse neamhghníomhaíochta i gcás cúiseanna práinneacha, a bhaineann, inter alia, le cosaint na slándála poiblí. Cuireann sí i dtreis go raibh an baol ann gur chúis an t‑athéileamh ar ábhair fhoirgníochta i ndiaidh na paindéime le heaspa le linn 2021, agus go raibh beart práinneach le déanamh lena leithéid de chás a sheachaint mar sin.
115
Thairis sin, maíonn an Ballstát sin nár thuairiscigh sé Foraithne Uimh. 402/2021, i gcomhréir le Treoir 2015/1535, de dheasca na práinne sin agus ghlac sé air féin na pionóis faoin bhForaithne sin a chur i bhfeidhm i gcás nach gcomhlíonfaí na hoibleagáidí atá i gceist léi mar sin.
Measúnú na Cúirte
116
Ar dtús, ní mór a chinneadh go bhfuil na páirtithe ar chomhthuiscint, mar chuid den nós imeachta foirmiúil um thuairisciú dá dtagraítear i dTreoir 2015/1535, gur thuairiscigh an Ungáir dréachtfhoraithne rialtais don Choimisiún, an 30 Meitheamh 2021, mar ‘dréachtrialachán teicniúil’ de réir na Treorach sin, i leith bearta a ghlacadh leis an ngeilleagar a théarnamh ó thaobh onnmhairiú amhábhar agus na dtáirgí a bhfuil tábhacht straitéiseach leo do shlándáil an tsoláthartha in earnáil na foirgníochta.
117
Ar an gcéad dul síos, ní mór a thabhairt chun cuimhne gur cuireadh tús, ar fháil an tuairiscithe sin ag an gCoimisiún ar aghaidh, i gcomhréir le hAirteagal 6(1) de Threoir 2015/1535, le tréimhse neamhghníomhaíochta, ar lena linn nárbh inghlactha an dréacht sin.
118
Foilsíodh Foraithne Uimh 402/2021 in iris oifigiúil na hUngáire an 8 Iúil 2021, áfach, agus tháinig sí i bhfeidhm, de réir § 9 di ach amháin § 10, an lá i ndiaidh an fhoilsithe sin.
119
Áitíonn an Coimisiún, gan bheith bréagnaithe ag an Ungáir, nach mór a mheas gurb í Foraithne Uimh. 402/2021 an leagan deireanach den dréacht tuairiscithe.
120
Mar sin, ní mór a chinneadh gur glacadh an Fhoraithne sin roimh éag do thréimhse neamhghníomhaíochta 3 mhí, a tosaíodh ar fháil an dréachta thuairiscithe ag an gCoimisiún.
121
Áitíonn an Ungáir go raibh cúiseanna slándála poiblí mar údair le glacadh práinneach Fhoraithne Uimh. 402/2021, de réir bhrí Airteagal 6(7)(a) de Threoir 2015/1535, lenar féidir maolú ar an oibleagáid tréimhse neamhghníomhaíochta 3 mhí a chomhlíonadh, de réir Airteagal 6(1) den Treoir sin. Cuireann sí in iúl go raibh an baol ann gur chúis an t‑athéileamh ar ábhair fhoirgníochta i ndiaidh na paindéime le heaspa le linn 2021, agus go raibh beart práinneach le déanamh lena leithéid de chás a sheachaint mar sin.
122
Ní mór diúltú don argóint sin.
123
Go deimhin, de réir Airteagal 6(7)(a) de Threoir 2015/1535, ní cheanglaítear ar na Ballstáit tréimhse neamhghníomhaíochta 3 mhí a chomhlíonadh i gcás, ar chúiseanna práinneacha ina bhfuil cás tromchúiseach neamh-intuartha a bhaineann le cosaint sláinte duine nó ainmhithe, le leasú plandaí nó le slándáil agus, le haghaidh rialacha maidir le seirbhísí, leis an mbeartas poiblí, go háirithe cosaint mionaoiseach, nach mór dó rialacha teicniúla a chur le chéile faoi fhíor-ghearrfhógra chun iad a ghlacadh agus a chur i bhfeidhm láithreach, gan comhairliúchán a bheith féideartha.
124
Rialaigh an Chúirt cheana féin, maidir leis an gcéad eang d’Airteagal 9(7) de Threoir 98/34/CE ó Pharlaimint na hEorpa agus ón gComhairle an 22 Meitheamh 1998 lena leagtar síos nós imeachta chun faisnéis a sholáthar i réimse na gcaighdeán teicniúil agus na rialachán teicniúil, agus i réimse na rialacha maidir le seirbhísí na Sochaí Faisnéise (IO 1998 L 204, lch. 37), arna leasú trí Threoir 98/48/CE ó Pharlaimint na hEorpa agus ón gComhairle an 20 Iúil 1998 (IO 1998 L 217, lch. 18), atá ar chomhfhocal le hAirteagal 6(7)(a) de Threoir 2015/1535, lenar aisghaireadh agus athchuireadh Treoir 98/34, nach féidir le Ballstát an eisceacht sin a agairt i gcás, ar dháta glactha na rialach náisiúnta, nach ann do chás sa Bhallstát sin dá dtagraítear san fhoráil sin (féach, chuige sin, breithiúnas an 26 Deireadh Fómhair 2006, an Coimisiún v an Ghréig, C‑65/05, EU:C:2006:673, mír 65).
125
Sa chás seo, ní dhéanann an Ungáir ach a shonrú go bhfuil baol ann maidir le heaspa ábhar foirgníochta sa Bhallstát sin, gan a chruthú gurb amhlaidh a leithéid de chás, mar a cheanglaítear in Airteagal 6(7)(a) de Threoir 2015/1535.
126
I dtaca leis sin, ní ábhartha go n‑áitíonn an Ungáir, ó tharla nár thuairiscigh sí Fhoraithne Uimh. 402/2021 don Choimisiún, thug sí faoi na pionóis a chur i bhfeidhm maidir le hoibreoirí nach gcomhlíonann na hoibleagáidí faoin bhForaithne sin.
127
Go deimhin, ní féidir a chur san áireamh gur tugadh faoi sin ar mhaithe le socrú an raibh an ceart ag Ballstát, i gcás ar leith, forálacha Airteagal 6 de Threoir 2015/1535 a agairt.
128
Sna himthosca sin, ní mór a chinneadh gur glacadh Foraithne Uimh. 402/2021 roimh éag do thréimhse neamhghníomhaíochta 3 mhí, de shárú ar Airteagal 6(1) den Treoir sin.
129
Ar an dara dul síos, de réir an tríú fomhír d’Airteagal 5(1) de Threoir 2015/1535, cuirfidh na Ballstáit an dréachtrialachán teicniúil in iúl don Choimisiún arís faoi na coinníollacha a leagtar amach sa chéad fhomhír agus sa dara fomhír den mhír seo má dhéanann siad athruithe ar an dréacht a bhfuil sé d’éifeacht acu a raon feidhme a athrú go suntasach, an t‑amchlár a beartaíodh i dtosach don chur chun feidhme a ghiorrú, sonraíochtaí nó ceanglais a chur leis, nó na ceanglais a dhéanamh níos sriantaí.
130
Maidir le cur i bhfeidhm an dréachta maidir leis an dréachtrialachán teicniúil, is tábhachtach a lua, de réir § 3 den dréacht tuairiscithe, gur foráladh d’fheidhm a bheith ag a fhorálacha ón 1 Deireadh Fómhair 2021 ar aghaidh.
131
Mar is léir ó §§ 9 agus 11 d’Fhoraithne Uimh. 402/2021, bíonn feidhm ag an oibleagáid tuairiscithe onnmhairí ábhar fhoirgníochta, dá dtagraítear in § 2 de, maidir le honnmhairí ón 15 Iúil 2021 ar aghaidh.
132
Ní mór a chinneadh gur athrú suntasach ar an amchlár a beartaíodh i dtosach don chur chun feidhme le haghaidh an dréachta sin go bhforáiltear i bhForaithne Uimh. 402/2021 do dháta curtha i bhfeidhm atá i bhfad níos luaithe ná an dáta sa dréacht tuairiscithe. Mar sin, ní mór don Ungáir a tuairisc a thabhairt don Choimisiún, i gcomhréir leis an tríú fomhír d’Airteagal 5(1) de Threoir 2015/1535 (féach, chuige sin, breithiúnas an 10 Iúil 2014, Ivansson agus páirtithe eile, C‑307/13, EU:C:2014:2058, míreanna 38 agus 44).
133
Ó tharla, sa chás seo, nár chomhlíon an Ungáir a hoibleagáid tuairiscithe maidir leis an dréacht athraithe, ní mór a chinneadh gur sháraigh an Ballstát sin an fhoráil sin.
134
Mar sin, tá bunús leis an tríú gearán.
135
I bhfianaise na mbreithnithe go léir roimhe seo, ní mór a chinneadh, trí nós imeachta is infheidhme maidir le honnmhairiú amhábhar agus ábhar foirgníochta, gur mhainnigh an Ungair sna oibleagáidí a chomhlíonadh atá uirthi de réir:
–
Airteagal 35 CFAE;
–
Airteagal 2(1) CFAE, arna léamh i gcomhar le hAirteagal 3(1)(e) CFAE agus
–
Airteagal 5(1) agus Airteagal 6(1) de Threoir 2015/1535.
Costais
136
Faoi Airteagal 138(1) de Rialacha Nós Imeachta, ordófar don pháirtí caillteach na costais a íoc, má iarrtar iad i bpléadálacha an pháirtí a n‑éireoidh leis. Ós rud é go bhfuil iarratas déanta ag an gCoimisiún ar na costais agus nár éirigh leis an Ungáir, is iomchuí a ordú di na costais a íoc.
Ar na forais sin, rialaíonn an Chúirt (an Dara Dlísheomra) mar seo a leanas:
1.
Trí nós imeachta is infheidhme maidir le honnmhairiú amhábhar agus ábhar foirgníochta, mhainnigh an Ungair sna hoibleagáidí a chomhlíonadh atá uirthi de réir:
–
Airteagal 35 CFAE;
–
Airteagal 2(1) CFAE, arna léamh i gcomhar le hAirteagal 3(1)(e) CFAE agus
–
Airteagal 5(1) agus Airteagal 6(1) de Threoir (AE) 2015/1535 ó Pharlaimint na hEorpa agus ón gComhairle an 9 Meán Fómhair 2015 lena leagtar síos nós imeachta chun faisnéis a sholáthar i réimse na rialachán teicniúil agus na rialacha maidir le seirbhísí na Sochaí Faisnéise.
2.
Ordaítear don Ungáir na costais a íoc.
[Sínithe]
(
*1
)	Teanga an cháis: an Ungáiris.